KIRJALLINEN KYSYMYS E-3848/02 esittäjä(t): Erik Meijer (GUE/NGL) komissiolle. Ehdokasvaltioissa järjestettävien EU:hun liittymiseen kantaa ottavien kansanäänestysten yhteydessä käytettävän julkisen rahoituksen puolueellista ohjaamista koskevien moitteiden ennaltaehkäiseminen.



Virallinen lehti nro 268 E , 07/11/2003 s. 0053 - 0054



KIRJALLINEN KYSYMYS E-3848/02 esittäjä(t): Erik Meijer (GUE/NGL) komissiolle (9. tammikuuta 2003) Aihe: Ehdokasvaltioissa järjestettävien EU:hun liittymiseen kantaa ottavien kansanäänestysten yhteydessä käytettävän julkisen rahoituksen puolueellista ohjaamista koskevien moitteiden ennaltaehkäiseminen 1. Pidetäänkö kaikissa 1. toukokuuta 2004 EU:hun liittyvissä ehdokasvaltioissa kansanäänestys, jossa äänestäjät voivat ilmaista hyväksyvän tai torjuvan kantansa, vai onko tässä suhteessa olemassa poikkeuksia? Missä valtioissa, joissa hallitus on liittymisen kannalla, kysymyksestä ei järjestetä kansanäänestystä? 2. Kuka vastaa näiden kansanäänestysten rahoituksesta ja kuka jakaa mahdollisesti tukea liittymisen kannattajien ja vastustajien jakamille tiedotteille ja vaalimainoksille? 3. Mihin toimiin ryhdytään sen riskin välttämiseksi, että mahdollisesti asianosaiset yritykset tai yritysten rahoittamat rahastot saavat tilaisuuden sijoittaa paljon rahaa vaalikamppailuun niiden oletettua etua ajavan lopputuloksen saamiseksi äänestyksessä? 4. Pitääkö paikkansa Viron parlamentin entisen jäsenen Ivar Raigin esittämä olettamus, että 99,9 prosenttia niistä varoista, joita komissio myöntää Virolle kansanäänestyksen järjestämiseksi, osoitetaan Kyllä EU:lle -puolelle ja vain 0,1 prosenttia Ei EU:lle -liikkeelle? Mitkä ovat kansanäänestysten järjestämiselle mahdollisesti myönnettävän EU-tuen jakosuhteen määräytymisperusteet? 5. Onko komissio kanssani yhtä mieltä siitä, että julkisista tai liike-elämän varoista tuleva laajamittainen ja yksipuolinen rahoitus liittymistä kannattaville tahoille voi herättää epäilyn ja jopa syytöksen siitä, että äänestäjät on saatu kannattamaan liittymistä ainoastaan kalliin propagandakampanjan avulla? 6. Mihin toimiin komissio aikoo ryhtyä ehkäistäkseen sen ilmiön, että aikanaan eräissä uusissa jäsenvaltioissa on mielipidetiedustelujen mukaan ennen ja jälkeen kansanäänestyksen enemmän liittymisen vastustajia kuin kannattajia, huolimatta siitä, että asetelma on päinvastoin itse äänestyksessä? 7. Onko komissio valmis tukemaan sitä, että mahdolliset varat vastakkaisten näkemysten julkisen esittämisen edistämiseksi jaetaan tasapuolisesti vastustajien ja kannattajien kesken, jotta kansanäänestysten lopputulokset eivät synnyttäisi jälkeenpäin pysyvää poliittisen kiistelyn aihetta, aiheuttaisi syytöksiä kansojen itsemääräämisoikeuden loukkaamisesta tai nostattaisi arvostelua demokraattisen järjestelmän uskottavuutta kohtaan? Günter Verheugenin komission puolesta antama vastaus (13. helmikuuta 2003) Komission käsityksen mukaan kansanäänestys aiotaan järjestää yhdeksässä niistä kymmenestä ehdokasvaltiosta, joiden on määrä ratifioida Ateenassa 16. huhtikuuta 2003 allekirjoitettava liittymissopimus. Kyproksessa kansanäänestys järjestetään vain, jos Yhdistyneiden Kansakuntien pääsihteerin esittämien ehdotusten pohjalta parhaillaan käytävät neuvottelut johtavat poliittiseen ratkaisuun. Euroopan unionista tehdyn sopimuksen 49 artiklan määräysten mukaisesti sopimusvaltiot ratifioivat [liittymis]sopimuksen valtiosääntönsä asettamien vaatimusten mukaisesti. Kansanäänestyksen järjestäminen kuuluu kunkin ehdokasvaltion toimivaltaisten viranomaisten toimivaltaan. Komissio ei rahoita eikä muutenkaan osallistu kansanäänestysten tai niihin liittyvien kampanjoiden järjestämiseen missään ehdokasvaltiossa. Komissio toteuttaa kaikissa jäsenvaltioissa ja ehdokasvaltioissa laajentumista käsittelevän tiedotusstrategian. Strategia on pitkälle hajautettu ja sitä hallinnoidaan komission edustustojen kautta. Virossa tiedotusstrategia rahoitetaan Pharen talousarviosta ja sen toteuttaa komission edustusto. Parlamentin jäsen voi tutustua tiedotusstrategian tämänhetkistä tilannetta koskeviin säännöllisesti ajan tasalle saatettuihin yksityiskohtaisiin tietoihin komission verkkosivuilla osoitteessa http://europa.eu.int/comm/enlargement/communication/index.htm. Viron hallitus on saanut Phare-ohjelman vuoden 2001 talousarviosta 300 000 euroa Euroopan unioniin liittyviä tiedotustoimia varten. Varat käytetään Euroopan unionia koskevan puolueettoman tiedon jakamiseen. Viron hallitus ilmoitti hiljattain järjestävänsä yhdessä Open Estonia -säätiön kanssa erillisen kansalaisyhteiskunnan organisaatioille tarkoitetun kilpailun, jonka tarkoituksena on levittää unionia käsittelevää tietoa myös kansanäänestyskampanjan yhteydessä. Kilpailun kokonaistalousarvio on 2,1 miljoonaa Viron kruunua, ja se rahoitetaan valtion talousarviosta ja Soros-säätiön varoista. Komission tietojen mukaan puolet summasta käytetään tiedotushankkeiden rahoittamiseen ja puolet kansanäänestykseen liittyvien kampanjahankkeiden rahoittamiseen. Liittymistä vastaan kampanjoiville tahoille suunnataan siten noin 500 000 Viron kruunua ja liittymisen puolesta kampanjoiville samansuuruinen summa. Lisätietoja asiasta on Viron hallituksen Eurooppa-tiedotussihteeristön verkkosivuilla osoitteessa http://www.elis.ee/. Parlamentin jäsen tuskin odottaa komission puuttuvan tulevan jäsenvaltion sisäisiin poliittisiin järjestelyihin, jotka liittyvät poliittisten kampanjoiden rahoittamiseen; eihän komissio toimi näin nykyisissäkään jäsenvaltioissa.